KIRJALLINEN KYSYMYS E-3670/00 esittäjä(t): María Sornosa Martínez (PSE) komissiolle. Ympäristövaikutusten arvioinnin tarve Puerto de Graussa Castellónissa (Valencian autonominen yhteisö) tehtävissä töissä.



Virallinen lehti nro 174 E , 19/06/2001 s. 0109 - 0110



KIRJALLINEN KYSYMYS E-3670/00 esittäjä(t): María Sornosa Martínez (PSE) komissiolle (27. marraskuuta 2000) Aihe: Ympäristövaikutusten arvioinnin tarve Puerto de Graussa Castellónissa (Valencian autonominen yhteisö) tehtävissä töissä Kysymyksessä E-2194/00(1) tämän kysymyksen esittäjä kertoi Euroopan komissiolle, että ilman asianmukaista ympäristövaikutusten arviointia on hyväksytty Plan Especial de la Autoridad Portuaria de Castellón -suunnitelma, jonka tarkoituksena on rakentaa useita liikerakennuksia ja monisalinen elokuvateatterirakennus Muelle de Costaksi kutsutulle alueelle. Jos nämä rakennukset rakennetaan, Castellónin kaupungin vähäiset merenranta-alueet supistuvat entisestään ja alueen maisema muuttuu. Komission 7. syyskuuta 2000 antamassa vastauksessa ilmoitettiin, että komissio on käynnistänyt Espanjan viranomaisten kanssa tutkimukset siitä, jätetäänkö todella noudattamatta yhteisön ympäristölainsäädäntöä erityisesti sen suhteen, tutkitaanko etukäteen tämän hankkeen mahdollisia vaikutuksia ympäristöön. Tunteeko komissio Plan Especial de la Autoridad Portuaria de Castellón -suunnitelman sisällön? Voiko komissio ilmoittaa, miten sen tutkimukset etenevät ja mitä Espanjan viranomaiset ovat vastanneet? Katsooko komissio, että kyseinen suunnitelma merkitsee vakavia säännönvastaisuuksia, jotka koskevat direktiiviä 97/11/EY(2) (85/337/EY tark.)(3) ja sen liitteen I 8 b) kohtaa, jossa mainitaan kauppasatamat ja lastauslaiturit alueilla, joihin on sovellettava ympäristövaikutusten arviointia? (1) EYVL C 103 E, 3.4.2001, s. 84. (2) EYVL L 73, 14.3.1997, s. 5. (3) EYVL L 175, 5.7.1985, s. 40. Margot Wallströmin komission puolesta antama vastaus (24. tammikuuta 2001) Komissio ei ole vielä saanut arvoisan parlamentin jäsenen mainitsemaa hanketta koskevaa Espanjan viranomaisten vastausta, mutta vastaukselle annettu määräaikakaan ei ole vielä päättynyt. Komissio on pyytänyt Espanjan viranomaisilta tietoja mahdollisista puutteista tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY(1), sellaisena kuin se on muutettuna 3 päivänä maaliskuuta 1997 annetulla neuvoston direktiivillä 97/11/EY(2), soveltamisessa kyseisen hankkeen osalta. Arvoisan parlamentin jäsenen kirjallisessa kysymyksessään E-2194/00(3) antamien tietojen mukaan kyseessä on liikerakennusten ja suuren elokuvateatterikompleksin rakentaminen Castellónissa sijaitsevalle Graun sataman alueelle. Tällainen hanke kuuluu edellä mainitun direktiivin liitteessä II olevan 10 kohdan b alakohdan (kaupunkirakentaminen mukaan lukien ostoskeskusten ja paikoitusalueiden rakentaminen) soveltamisalaan, joten siitä on tehtävä direktiivin 5-10 artiklan mukainen arvio, jos jäsenvaltio katsoo kyseisen direktiivin 4 artiklan 2 kohdan mukaisesti, että hankkeen ominaisuudet edellyttävät sitä. Käytettävissään olevien tietojen perusteella komissio katsoo, että kyseinen hanke ei kuulu direktiivin liitteessä I olevan 8 kohdan b alakohdan soveltamisalaan. Kyseisessä alakohdassa mainitaan kauppasatamat, rannassa kiinni olevat lastaus- ja purkulaiturit ja ulkosatamat (lukuun ottamatta lauttalaitureita), joihin pääsevät yli 1 350 tonnin alukset. Perustamissopimusten valvojana komissio toteuttaa tarvittavat toimet sen varmistamiseksi, että yhteisön lainsäädäntöä noudatetaan puheena olevassa tapauksessa. (1) EYVL L 175, 5.7.1985. (2) EYVL L 73, 14.3.1997. (3) EYVL C 103 E, 3.4.2001, s. 84.